b'\n_START_ARTICLE_\nJust Ko\xc5\xa1uta\n_START_SECTION_\n\xc5\xbdivljenje in delo\n_START_PARAGRAPH_\nRodil se je dru\xc5\xbeini slovenskega kmeta Jo\xc5\xbeeta Ko\xc5\xa1ute. Ljudsko \xc5\xa1olo je obiskoval v rojstnem kraju, nem\xc5\xa1ko gimnazijo pa je kon\xc4\x8dal v Trstu. Po pred\xc4\x8dasni maturi leta 1915 se je povsem posvetil gledali\xc5\xa1\xc4\x8du. \xc5\xbde kot dijak je sodeloval v doma\xc4\x8dem prosvetnem \xc5\xbeivljenju. Skupaj s slikarjem Albertom Sirkom je v Sv. Kri\xc5\xbeu zbral skupino mladih in z njimi nastopal v amaterskem gledali\xc5\xa1\xc4\x8du. Isto\xc4\x8dasno je igral tudi pri \xc4\x8citalnici pri Sv. Jakobu v Trstu. Njegovi vzorniki so bili Ignacij Bor\xc5\xa1tnik, Anton Verov\xc5\xa1ek in Milan Skrbin\xc5\xa1ek. Po kon\xc4\x8dani vojni je obiskoval dramsko \xc5\xa1olo Milana Skrbin\xc5\xa1ka, ki je v Trstu vodil Slovensko stalno gledali\xc5\xa1\xc4\x8de (SSG). Popo\xc5\xbeigu gledali\xc5\xa1\xc4\x8da je od\xc5\xa1el v Maribor, kjer se je \xc5\xa1olal pri Hinku Nu\xc4\x8di\xc4\x8du, ki ga je tudi anga\xc5\xbeiral za stalnega igralca. Leta 1923 se je vrnil v Trst in v Sv. Kri\xc5\xbeu organiziral, igral ter pomagal kjer je bilo potrebno. Isto\xc4\x8dasno je \xc5\xa1tudiral re\xc5\xbeijo v Dresdnu. V gledali\xc5\xa1ki sezoni 1924/1925 je deloval pri Sv. Jakobu v Trstu ter isto\xc4\x8dasno obiskoval filmsko akademijo v Trstu. V letih 1925-1927 je vodil Ljudsko gledali\xc5\xa1\xc4\x8de v Gorici ter igral, re\xc5\xbeiral in organiziral amaterske gledali\xc5\xa1ke skupine v Gorici in okolici in isto\xc5\xa1asno prirejal te\xc4\x8daje gledali\xc5\xa1ke re\xc5\xbeije. Ko so fa\xc5\xa1isti v Gorici po\xc5\xbegali gledali\xc5\xa1\xc4\x8de je od\xc5\xa1el v Jugoslavijo. Tu je iz primorskih emigrantov ustanovil potujo\xc4\x8di igralski skupini So\xc4\x8da in Istra ter z njima gostoval v raznih krajih po Sloveniji in Jugoslaviji, sam igral, re\xc5\xbeiral ter tehni\xc4\x8dno vodil skupini do leta 1933, ko je bil sprejet v Kolari\xc4\x8devo opereto v Beogradu. V gledali\xc5\xa1ki sezoni 1934/1935 je dobil mesto stalnega igralca v Mariboru, kjer je kot igralec in re\xc5\xbeiser ostal do leta 1941. V mariborskem obdobju je dosegel vrh svoje umetni\xc5\xa1ke dejavnosti. Po kapitulaciji se je umaknil v Ljubljano in tu nastopal v gledali\xc5\xa1\xc4\x8du. Leta 1943 je nekaj \xc4\x8dasa pre\xc5\xbeivel v fa\xc5\xa1isti\xc4\x8dnem zaporu. Maja 1945 mu je nova oblast dala pooblastilo, da odide v Trst in tam organizira gledali\xc5\xa1\xc4\x8de. Tako je 1945 na novo organiziral Slovensko stalno gledali\xc5\xa1\xc4\x8de in bil do 1947 njegov tajnik. V jeseni 1945 je nastopil v vlogi Hlapca Jerneja (Ivan Cankar, Hlapec Jernej in njegova pravica), spomladi 1946 je ob 25-letnici delovanja SSG v Trstu nastopil v Borovi tridejanki Raztrganci. Nastopal je tudi v radijskih igrah ter pomagal okoli\xc5\xa1kim dru\xc5\xa1tvom in dramskin skupinam. Ob kominformu leta 1948 je zapustil SSG in ustanovil Ljudski oder, s katerim je priredil nekaj nastopov. V tem \xc4\x8dasu je bil na listi Komunisti\xc4\x8dne partije Italije izvoljen za ob\xc4\x8dinskega odbornika v Trstu. V sezoni 1956/1957 seje vrnil v SSG in bil njegov \xc4\x8dlan do avgusta 1961, ko se je upokojil._NEWLINE_Ko\xc5\xa1uta je bil karakteren igralec s smislom za humor in grotesko, bil je ljudski umetnik, zvest gledali\xc5\xa1\xc4\x8du, zanj \xc5\xbeivel, delal pa tudi pisal. Napisal je naslednje igre: Kri\xc5\xa1ki ribi\xc4\x8di, Lov na tune, Med trgatvijo in V kri\xc5\xa1ki osmici.'